VDSS sklep Psp 107/2013
Sodna praksa Višjega delovnega in socialnega sodišča, 2013-03-21

POKOJNINSKO ZAVAROVANJE - CIVILNO PROCESNO PRAVO

dopolnitev tožbe - zavržena tožba - ZUJF - negativna uskladitev pokojnin

Ker tožnik skladno s sklepom sodišča v roku ni dopolnil tožbe tako, da bi predložil dokončni upravi akt (odločbo druge stopnje), je sodišče tožbo utemeljeno zavrglo.

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom tožbo zavrglo.

Zoper sklep je tožnik vložil pritožbo, smiselno zaradi nepopolne ugotovitve dejanskega stanja in nepravilne uporabe materialnega prava. Navaja, da dokončne odločbe toženca do danes še ni prejel, čeprav je od njene vložitve dne 17. 6. 2012 neposredno po izdaji obvestila z dne 22. 6. 2013, kar se je štelo za pritožbo zoper ugotovitveno odločbo št. ... z dne 27. 8. 2012, preteklo nerazumno dolgo obdobje. Zaradi tega je dne 11. 2. 2013 podal na zapisnik Območne enote Zavod za pokojninsko in invalidsko zavarovanje izjavo oziroma urgenco za izdajo odločbe druge stopnje. V prilogi prilaga dvakrat overjen zapisnik toženca.

Po preizkusu zadeve v skladu z 2. odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje in pravilno uporabilo materialno pravo, v postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti.

Iz dejanskih ugotovitev sodišča prve stopnje izhaja, da je tožnik dne 8. 1. 2013 zoper Zavod za pokojninsko in invalidsko zavarovanje vložil tožbo, s katero izpodbija odločbo št. ... z dne 27. 8. 2012. Ker je sodišče prve stopnje ugotovilo, da je tožnik v tožbi navedel odločbo št. ... z dne 27. 8. 2012 in jo tudi priložil, ga je s sklepom opr. št. VIII Ps 120/2013 z dne 28. 1. 2013 pozvalo, da tožbo dopolni tako, da v roku 8 dni od prejema tega sklepa sodišču v dveh izvodih predloži dokončni upravni akt, to je odločbo drugostopenjskega organa toženca. Sodišče je tožnika tudi poučilo, da v kolikor ne bo ravnal v skladu s sklepom bo njegovo tožbo zavrglo. Navedeni sklep je tožnik prejel 29. 1. 2013, kar je razvidno iz vročilnice, ki se nahaja v sodnem spisu.

Dne 30. 1. 2013, torej v roku, je tožnik sodišču posredoval ugotovitveno odločbo toženca št. ... z dne 27. 8. 2012 (priloga A4) in odločbo o priznanju pravice do starostne pokojnine (priloga A3).

Zakon o delovnih in socialnih sodiščih (Ur. l. RS, št. 2/2004 in 10/2004 v nadaljevanju ZDSS-1) kot pogoj za vložitev tožbe proti upravnim aktom v 63. členu določa, da je socialni spor dopusten, če tožeča stranka uveljavlja, da je prizadeta v svojih pravicah ali pravnih koristih zaradi dokončnega upravnega akta ali zaradi tega, ker upravni akt ni bil izdan in ji vročen v zakonitem roku. V skladu s 1. odstavkom 72. člena Zakona o delovnih in socialnih sodiščih se tožba vloži v 30 dneh od vročitve dokončnega upravnega akta. Na podlagi določbe 75. člena ZDSS-1 pa sodišče s sklepom tožbo zavrže, če je bila vložena prezgodaj.

Kot je ugotovilo sodišče prve stopnje, je tožnik s tožbo izpodbijal odločbo toženca št. ... z dne 27. 8. 2012, iz katere izhaja, da starostna pokojnina tožnika od 1. 6. 2012 znaša ... EUR na mesec. Nadalje iz pravnega pouka izhaja, da se zoper to odločbo lahko vloži pritožba pri območni enoti zavoda v 15 dneh od vročitve odločbe, bodisi se ji izroči neposredno ali pošlje po pošti, lahko pa se da ustno na zapisnik pri katerikoli enoti zavoda. Razen tega je posebej opozorila, da če je tožeča stranka zoper obvestilo z dne 22. 6. 2012 na zavodu ugovarjala pisno ali ustno na zapisnik, da se bo njena vloga štela za pritožbo zoper to odločbo.

Glede na takšno dejansko stanje, ko je tožnik tožbo vložil zoper ugotovitveno odločbo toženca, torej zoper prvostopenjsko odločbo, iz katere izhaja, da je bil pravilno poučen, da lahko zoper to odločbo v 15 dneh vloži pritožbo na drugostopenjski organ toženca, je sodišče prve stopnje utemeljeno tožnikovo tožbo kot preuranjeno, v skladu z določbo 75. člena ZDSS-1, zavrglo.

Pritožbene navedbe, da je pritožbo zoper prvostopenjsko odločbo vložil, ni pa toženec še o njej odločil in še ni izdal drugostopenjske, to je dokončne odločbe in da je izdajo le-te pri tožencu urgiral, za pritožbeno rešitev zadeve niso relevantne.

Ker se pritožbene navedbe neutemeljene, izpodbijani sklep pa pravilen in zakonit je pritožbeno sodišče v skladu z 2. točko 365. člena ZPP tožnikovo pritožbo kot neutemeljeno zavrnilo in potrdilo sklep sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.